คาดกนง.ตรึงดอกเบี้ย3%ถึงสิ้นปี
ไทยพาณิชย์คาดดอกเบี้ยนโยบายจะทรงตัวที่ 3% ถึงปลายปีนี้ หากสถานการณ์วิกฤตยุโรปคลี่คลาย ดอกเบี้ยจะกลับมาเป็นขาขึ้น
15 มิ.ย. 2555

ไทยพาณิชย์คาดดอกเบี้ยนโยบายจะทรงตัวที่ 3% ถึงปลายปีนี้ หากสถานการณ์วิกฤตยุโรปคลี่คลาย ดอกเบี้ยจะกลับมาเป็นขาขึ้น
ฝ่ายวิจัยธนาคารไทยพาณิชย์ ออกรายงานวิเคราะห์อัตราดอกเบี้ยนโยบายหลังจากที่คณะกรรมการนโยบายการเงิน (กนง.) มีมติให้คงดอกเบี้ยออกไปก่อน ว่า ธนาคารแห่งประเทศไทย (ธปท.) ต้องการให้ดอกเบี้ยสนับสนุนการฟื้นตัวของเศรษฐกิจ
ทั้งนี้ ได้คาดอัตราดอกเบี้ยนโยบายยังคงอยู่ที่ระดับ 3% จนถึงปลายปีนี้ และหากสถานการณ์ในยุโรปไม่รุนแรงมากนัก น้ำหนักการขึ้นดอกเบี้ยยังคงมีมากกว่าน้ำหนักการลดดอกเบี้ยในช่วงต้นปีหน้า
ฝ่ายวิจัยธนาคารไทยพาณิชย์ มองว่า กนง.ให้น้ำหนักกับความเสี่ยงทางด้านการขยายตัวทางเศรษฐกิจมากกว่าความเสี่ยงทางด้านเงินเฟ้อ เนื่องจากกังวลว่าวิกฤตเศรษฐกิจยุโรปอาจทวีความรุนแรงขึ้น ซึ่งจะส่งผลกระทบต่อประเทศเศรษฐกิจสำคัญอื่นๆ เช่น สหรัฐและจีน 
สำหรับการส่งออกสินค้าไปยังยุโรป สหรัฐ และจีน รวมกันเป็นสัดส่วนถึงราว 30% ของมูลค่าการส่งออกทั้งหมดของไทย ซึ่งสินค้าที่จะได้รับผลกระทบค่อนข้างมาก ได้แก่ สินค้าอิเล็กทรอนิกส์ คอมพิวเตอร์ เครื่องจักรกล ผลิตภัณฑ์ยาง และเครื่องนุ่งห่ม เป็นต้น 
หากการส่งออกชะลอลง การบริโภค การลงทุน และการฟื้นตัวของเศรษฐกิจไทยจะได้รับผลกระทบอย่างหลีกเลี่ยงไม่ได้ ความเสี่ยงทางด้านเงินเฟ้อยังมีอยู่ในครึ่งปีหลัง เนื่องจากการเพิ่มขึ้นของค่าจ้างขั้นต่ำเป็นแรงกดดันหลักให้ราคาสินค้าปรับตัวเพิ่มขึ้น เห็นได้จากอัตราการเพิ่มขึ้นแต่ละเดือนของอัตราเงินเฟ้อที่ยังไม่ได้ชะลอลงตามราคาพลังงาน